**У С Т А В**

**НА АКЦИОНЕРНО ДРУЖЕСТВО**

**„КМ ГРИЙН ЕНЕРДЖИ ФОНД” АД**

**РАЗДЕЛ I**

**ОБЩИ ПОЛОЖЕНИЯ**

**Статут**

**Чл.1 /1/** Дружеството представлява акционерно дружество по смисъла на българското законодателство.

**/2/** **(изм. ОСА от 29.06.2021г.)** Акционерно дружество „КМ Грийн Енерджи Фонд” АД е публично по смисъла на чл.110 от Закона за публично предлагане на ценни книжа.

**Търговска фирма**

**Чл.2 /1/** **(изм. ОСА от 29.06.2021г.)** Фирмата на дружеството е „КМ ГРИЙН ЕНЕРДЖИ ФОНД” АД. Фирмата на дружеството може да се изписва и на латиница по следния начин „CM GREEN ENERGY FUND” Inc.

**/2/** Наименованието на клоновете на дружеството се образува като към фирмата на дружеството се добавя указанието „клон” и населеното място, където е седалището на клона.

**Седалище и адрес на управление**

**Чл.3** **(изм. ОСА от 02.06.2022г.)** Седалището и адресът на управление на дружеството е: град София 1000, област София (столица), Столична община, район „Триадица“, ул. „Позитано“ № 9, вх. Б, ет.3, офис 9.

**Срок**

**Чл.4** Съществуването на дружеството не е ограничено със срок или друго прекратително условие.

**Предмет на дейност**

**Чл.5** **(изм. ОСА от 16.12.2024г.)** Дружеството има за предмет на дейност: Придобиване, управление, оценка и продажба на участия в български и чуждестранни дружества в сферата на възобновяемите източници на енергия; управление на проекти и изработване на програми, свързани с усвояване на грантови финансирания, насочени към производство на енергия от възобновяеми източници; участие в пазари за търговия на суровини и електроенергия от възобновяеми източници; придобиване, управление и продажба на облигации; финансиране на други дружества, в които Дружеството участва; представителство, продажба и монтаж на зарядни станции; софтуер за управление на зарядни станции, изграждане мрежа от зарядни станции и роуминг връзки с други оператори, проектиране, консултиране, монтаж на зарядни станции, проектиране и изграждане на електроинсталации за зарядни станции, отдаване под наем на мобилни зарядни станции, продажба на зарядни станции и мениджмънт софтуер, в това число и на изплащане, както и всякакви други дейности, разрешени от българското законодателство при съобразяване и спазване на всякакви лицензионни, регистрационни или други изисквания.

**РАЗДЕЛ II**

**КАПИТАЛ И АКЦИИ**

**Капитал**

**Чл. 6 (отразено извършено увеличение на капитала чрез първично публично предлагане на акции, приключило на 05.08.2022 г.)** Капиталът на дружеството е равен на 35 835 868 (тридесет и пет милиона осемстотин тридесет и пет хиляди осемстотин шестдесет и осем) лева, разпределен на 35 835 868 (тридесет и пет милиона осемстотин тридесет и пет хиляди осемстотин шестдесет и осем) броя поименни, безналични акции с право на глас с номинална стойност от по 1 (един) лев всяка.

**Акции**

**Чл.7 /1/** **(изм. ОСА 14.03.2011г., изм. ОСА 29.07.2011г.)** Акциите на дружеството са поименни, безналични акции с номинална стойност от по 1 (един) лев всяка

**/2/** Акциите на дружеството са прехвърляеми права, регистрирани по сметки в „Централен депозитар” АД (безналични ценни книжа).

/**3**/ Всяка акция дава право на един глас в Общото събрание, както и право на дивидент и на ликвидационен дял, съразмерни с номиналната и стойност.

**/4/** Дружеството не може да издава привилегировани акции, даващи право на повече от един глас или на допълнителен ликвидационен дял.

**/5/ (доп. ОСА от 25.05.2009г.)** Дружеството осигурява равнопоставеност на намиращите се в еднакво положение акционери, включително по отношение на участието и упражняването правото на глас в общото събрание на дружеството.

**/6/** Дружеството осигурява всички необходими условия и информация, за да могат акционерите да упражняват своите права, както и гарантира целостта на тази информация.

**/7/** Дружеството е длъжно да разкрива при условията и по реда на чл. 100т и 100ф от ЗППЦК всички промени в правата по отделните класове акции, включително промени в правата по деривативни финансови инструменти, издадени от него, които дават право за придобиване на акции на дружеството.

**/8/** Разпореждането с безналични акции се извършва по реда и при условията на Закона за публичното предлагане на ценни книжа и има действие от регистрацията на разпореждането в Централния депозитар.

**/9/** Всеки акционер може да се разпорежда неограничено и свободно с акциите си в Дружеството.

**Придобиване на собствени акции**

**Чл.8 /1/** Дружеството може да придобива през една календарна година повече от 3 на сто собствени акции с право на глас в случаите на намаляване на капитала чрез обезсилване на акции и обратно изкупуване само при условията и по реда на търгово предлагане по чл.149б от ЗППЦК. В този случай изискванията относно притежаване на най-малко 5 на сто и минимален размер на изкупуване повече от 1/3 от акциите с право на глас на се прилагат.

**/2/** Дружеството уведомява Комисията за финансов надзор за броя собствени акции, които ще изкупи в рамките на ограничението по ал. 1, и за инвестиционния посредник, на който е дадена поръчка за изкупуването. Уведомяването трябва да бъде извършено най-късно до края на работния ден, предхождащ деня на

изкупуването. Комисията за финансов надзор дава публичност на получената информация чрез водения от нея регистър за публичните дружества и другите емитенти на ценни книжа.

**/3/** Ако Дружеството придобие или прехвърли собствени акции пряко или чрез друго лице, действащо от свое име, но за негова сметка, то е длъжно да разкрие информация за броя на гласовете, свързани с тези акции, при условията и по реда на чл. 100т и 100ф от ЗППЦК незабавно, но не по-късно от 4 работни дни от придобиването или прехвърлянето, когато броят им достигне, надхвърли или падне под 5 или 10 на сто от правата на глас.

**/4/ (нова ОСА от 25.05.2009г.)** Правата на глас се изчисляват въз основа на общия брой акции, които дават право на глас.

**Предпоставки и начини за увеличаване на капитала**

**Чл.9 /1/** При увеличаване на капитала на дружеството всеки акционер има право да придобие акции, които съответстват на неговия дял в капитала преди увеличението. Чл. 194, ал.4 и чл.196,ал.3 от Търговския закон не се прилагат.

**/2/** При увеличаване на капитала на дружеството чрез издаване на нови акции се издават права съгласно ЗППЦК. Срещу всяка съществуваща акция се издава едно право.

**Чл.10 /1/**Капиталът на дружеството не може да бъде увеличаван чрез увеличаване на номиналната стойност на вече издадени акции, както и чрез превръщане в акции на облигации, които не са издадени като конвертируеми.

**/2/** Капиталът на дружеството не може да бъде увеличаван по реда на чл.193, 195 и чл.196,ал.3 от Търговския закон.

**Чл.11** При увеличаване на капитала на дружеството емисионната стойност на новите акции трябва да бъде изплатена напълно, освен при увеличаване на капитала съгласно чл.197 от Търговския закон, както и чрез превръщане на облигации в акции. Чл. 188, ал.1, изречение второ от Търговския закон не се прилага.

**Решение за увеличаване на капитала**

**Чл.12 /1/** Решението за увеличаване на капитала на дружеството съдържа посочване на инвестиционен посредник с капитал не по-малък от предвидения в чл.8, ал.1 от ЗПФИ, който да обслужва увеличението на капитала, както и други необходими данни за емисиите от права и акции.

**/2/** В случаите по ал.1 Дружеството изпраща на Комисията за финансов надзор, на регулирания пазар и на Централния депозитар протокола с решението за увеличение на капитала в срок до края на работния ден, следващ деня на провеждане на общото събрание, или деня на провеждане на заседанието на управителния орган.

**Чл.13 /1/** Право да участват в увеличението на капитала имат лицата, придобили акции най-късно 14 дни след датата на решението на общото събрание за увеличаване на капитала, а когато това решение се взема от управителния орган - лицата, придобили акции най-късно 7 дни след датата на обнародване на съобщението по [чл. 92а, ал. 1](http://pravo1.ciela.net/acttxt.aspx?id=0&idna=7F3CE600&idstr=0&type=ACT#IT_CHLEN_92_1#IT_CHLEN_92_1) от ЗППЦК. На следващия работен ден Централният депозитар открива сметки за права на лицата по изречение първо въз основа на данните от книгата на акционерите.

**/2/** След получаване на решението на общото събрание по ал. 1, а когато решението за увеличение на капитала е взето от управителния орган - след обнародване на съобщението по [чл. 92а, ал. 1](http://pravo1.ciela.net/acttxt.aspx?id=0&idna=7F3CE600&idstr=0&type=ACT#IT_CHLEN_92_1#IT_CHLEN_92_1) от ЗППЦК, регулираният пазар, на който се търгуват акциите, незабавно оповестява последната дата за сключване на сделки с тях, в резултат на които приобретателят на акциите има право да участва в увеличението на капитала. За периода, в който акциите се прехвърлят с право за участие в увеличението на капитала, регулираният пазар може да прилага особени правила относно ценови ограничения за подаваните поръчки или котировки и за сключените сделки.

**/3/** Срокът за прехвърляне на правата не може да бъде по-кратък от 14 дни и по-дълъг от 30 дни.

**/4/** Срокът за записване на акции е най-малко 30 дни. Началото на срока за записване на акции съвпада с началото на срока за прехвърляне на правата. Срокът за записване на акции изтича най-малко 15 работни дни след изтичане на срока за прехвърляне на правата.

**/5/** Прехвърлянето на правата се извършва на регулиран пазар.

**/6/** На петия работен ден след изтичане на срока за прехвърляне на правата дружеството предлага чрез инвестиционния посредник по ал. 1 на регулирания пазар за продажба при условията на явен аукцион тези права, срещу които не са записани акции от новата емисия до изтичане на срока за прехвърляне на правата. Дружеството разпределя сумата, получена от продажбата на неупражнените права, намалена с разходите по продажбата, съразмерно между техните притежатели.

**/7/** Сумите, получени от продажба на права, постъпват по специална сметка, открита от Централния депозитар, и не могат да се ползват до вписването на увеличаването на капитала.

**/8/** Съветът на директорите организира подписката по начин, даващ възможност за дистанционно записване на акции чрез Централния депозитар и неговите членове.

**/9/** В началото на всеки работен ден по време на подписката Централният депозитар публично оповестява информация за упражнените до края на предходния работен ден права.

**/10/** Алинеи 1 - 9 се прилагат съответно при издаване на варанти и конвертируеми облигации.

**Чл.14** Дружеството уведомява Комисията за финансов надзор в срок 3 работни дни от приключване на подписката за нейното провеждане и резултатите от нея, включително за затруднения, спорове и други подобни при търгуването на правата и записване на акциите. Уведомлението не може да съдържа неверни или непълни съществени данни.

**Чл.15 /1/** Дружеството е длъжно да представи доказателства, че са спазени изискванията на чл.112, ал.4, чл.112б, ал.2, 8 и ал.12, изречение първо от ЗППЦК, а когато решението за увеличаване на капитала на дружеството е взето от общото събрание – и изискванията на чл.115, ал.3 от ЗППЦК.

**/2/** Дружество е длъжно да разкрива при условията и по реда на чл. 100т и 100ф от ЗППЦК информация за общия брой акции с право на глас и за размера на капитала към края на всеки месец, в рамките на който е настъпило увеличение или намаление. Информацията се разкрива за всеки отделен клас акции.

**Забрана за намаляване на капитала**

**Чл.16** Капиталът на дружеството не може да бъде намаляван чрез принудително обезсилване на акциите.

**Право на дивидент**

**Чл.17 /1/**Правото да получат дивидент имат лицата, вписани в регистрите на Централния депозитар като акционери на 14-ия ден след деня на общото събрание, на което е приет годишният финансов отчет и е взето решение за разпределение на печалбата. Дружеството е длъжно да осигури изплащането на акционерите на гласувания на общото събрание дивидент в 3-месечен срок от провеждането му. Разходите по изплащането на дивидента са за сметка на дружеството.

**/2/** Дружеството е длъжно незабавно да уведоми Комисията за финансов надзор, Централния депозитар и регулирания пазар за решението на общото събрание относно вида и размера на дивидента, както и относно условията и реда за неговото изплащане, включително да посочи поне една финансова институция, чрез

която ще се извършват плащанията. След получаване на уведомлението регулираният пазар, на който се търгуват акциите, незабавно оповестява последната дата за сключване на сделки с тях, в резултат на които приобретателят на акциите има право да получи дивидента по тях, гласуван на общото събрание.

**/3/** Лицата, ползващи се от правото на дивидент, могат да упражнят това право до изтичане на общия 5-годишен давностен срок, след което правото се погасява и неполучените дивиденти остават в Дружеството.

**Органи на дружеството**

**Чл.18** Органите на дружеството са Общото събрание на акционерите и Съветът на директорите (едностепенна система на управление).

**Състав на Общото събрание**

**Чл.19 /1/(доп. ОСА от 25.05.2009г., Изм. ОСА от 24.06.2019г.,** **изм. ОСА от 29.06.2021г.)** В общото събрание на акционерите участват акционерите с право на глас. Акционерите участват в Общото събрание лично или чрез представител, упълномощен с изрично писмено пълномощно, изготвено съгласно изискванията на ЗППЦК и релевантното законодателство.

**/2/** Правото на глас в общото събрание възниква с пълното изплащане на емисионната стойност на всяка акция и след вписване на дружеството, съответно на увеличението на неговия капитал, в търговския регистър.

**/3/** (**отм. ОСА от 25.05.2009г.)**

**Чл.19а (нов ОСА от 25.05.2009г.)**

**/1/** Акционерите имат право да упълномощят всяко физическо или юридическо лице да участва и да гласува в общото събрание от тяхно име. Ограничението на ТЗ, че член на съвета на директорите, не може да представлява акционер, не се прилага, ако акционерът изрично е посочил начина на гласуване по всяка от точките от дневния ред.

**/2/** Пълномощникът има същите права да се изказва и да задава въпроси на общото събрание, както акционерът, когото той представлява.

**/3/** Пълномощникът е длъжен да упражнява правото си на глас в съответствие с инструкциите на акционера, съдържащи се в пълномощното.

**/4/** Пълномощникът може да представлява повече от един акционер в общото събрание, като в този случай пълномощникът може да гласува по различен начин по акциите, притежавани от отделните акционери, които той представлява.

**/5/** Упълномощаването може да се извърши и чрез използване на електронни средства. Дружеството е длъжно да осигури най-малко един способ за получаване на пълномощни чрез електронни средства, като е длъжно на публикува на своята интернет страница условията и реда за получаване на пълномощни чрез електронни средства.

**Компетентност на Общото събрание**

**Чл.20** Общото събрание на акционерите:

1. Изменя и допълва устава на дружеството;
2. Увеличава и намалява капитала;
3. Преобразува и прекратява дружество;
4. Избира и освобождава членовете на Съвета на директорите;
5. Определя възнаграждението на членовете на Съвета на директорите съгласно изискванията на чл.116в от ЗППЦК, включително правото им да получат част от печалбата на дружеството и определя размера на гаранцията за тяхното управление;
6. Назначава и освобождава дипломирани експерт счетоводители;
7. Одобрява годишния финансов отчет след заверка от назначения регистриран одитор, взема решение за разпределение на печалбата , за попълване на фонд „Резервен” и за изплащане на дивидент;
8. Решава издаването на облигации;
9. Назначава ликвидатори при прекратяване на дружеството по решение на Общото събрание, освен в случаите на несъстоятелност;
10. Освобождава от отговорност членовете на Съвета на директорите;
11. Взема решения в случаите на чл.114, ал.1 от ЗППЦК;
12. **(нова ОСА от 25.05.2009г.)** Избира одитен комитет на дружеството, определя мандата и броя на членовете му. В случай, че функциите на одитния комитет се изпълняват от Съвета на директорите, при наличието на предпоставките на чл.40ж, ал.1 от Закона за независимия финансов одит, избраният от Общото събрание председател на Одитния комитет не може да е изпълнителен директор.
13. **(предишна т.12)** Решава и други въпроси, предоставени в неговата компетентност от закона и устава.

**Провеждане на Общо събрание**

**Чл.21** Общото събрание на дружеството се провежда по неговото седалище. Редовното общо събрание се провежда до края на първото полугодие след приключване на отчетната година.

**Свикване на общото събрание на акционерите**

**Чл.22 /1/** Общото събрание се свиква от Съвета на директорите.

Лица, притежаващи заедно или поотделно най-малко 5 на сто от капитала на дружеството, при бездействие на управителните му органи, което застрашава интересите на дружеството, могат да предявят пред съда исковете на дружеството срещу трети лица. Като страна по делото се призовава и дружеството. Лицата по горната разпоредба могат:

1. да предявят иск пред окръжния съд по седалището на дружеството за обезщетение на вреди, причинени на дружеството от действия или бездействия на членовете на управителните и контролните органи и на прокуристите на дружеството;

2. да искат от общото събрание или от окръжния съд назначаването на контрольори, които да проверят цялата счетоводна документация на дружеството и да изготвят доклад за констатациите си;

3. да искат от окръжния съд свикване на общо събрание или овластяване на техен представител да свика общо събрание по определен от тях дневен ред.

4. **(нова ОСА от 25.05.2009г.)** да искат включването на въпроси и да предлагат решения по вече включени въпроси в дневния ред на общото събрание по реда на чл. 223а от Търговския закон (ТЗ).

**/2/** **(изм.и доп. ОСА от 25.05.2009г.)** Свикването се извършва чрез покана. Освен информацията по чл. 223, ал. 4 от ТЗ поканата за общото събрание трябва да включва информация относно:

1. общия брой на акциите и правата на глас в общото събрание към датата на решението за свикване на общото събрание, включително общия брой на всеки клас акции, ако капиталът е разделен на класове акции, както и правото на акционерите да участват в общото събрание;
2. правото на акционерите да включват въпроси в дневния ред на общото събрание и да правят предложения за решения по въпроси, включени в дневния ред на общото събрание, и крайния срок за упражняване на това право; поканата може да съдържа само крайния срок, в който тези права могат да бъдат упражнени, ако посочва мястото на интернет страницата на дружеството, където се съдържа по-подробна информация относно тези права;
3. правото на акционерите да поставят въпроси по време на общото събрание;
4. правилата за гласуване чрез пълномощник, образците, които се използват за гласуване чрез пълномощник и начините, чрез които дружеството ще бъде уведомявано за извършени упълномощавания по електронен път;
5. правилата за гласуване чрез кореспонденция или електронни средства, когато е приложимо;
6. датата по чл.115б, ал.1 от ЗППЦК с указание, че само лицата, вписани като акционери на нея, имат право да участват и да гласуват в общото събрание;
7. мястото и начина на получаване на писмените материали, свързани с дневния ред на общото събрание по чл.224 от ТЗ;
8. интернет страницата, на която се публикува информацията във връзка с поканата и материалите за общото събрание.

**/3/ (нова ОСА от 25.05.2009г.)** Правилата по ал.2, т.5 се приемат от Съвета на директорите на дружеството, като с тях се уреждат изискванията към съдържанието на образеца за гласуване, начините за получаването му от акционерите и условията за идентификация на акционерите.

**/4/** **(изм. ОСА от 25.05.2009г., предишна ал.3)** Дружеството е длъжно да обяви поканата по чл. 223, ал. 4 от ТЗ в търговския регистър и да я публикува при условията и по реда на чл. 100т, ал.1 и 3 от ЗППЦК най-малко 30 дни преди неговото откриване. Дружеството не може да събира такси от акционерите за изготвянето и оповестяването на поканата.

**/5/ (изм. ОСА от 25.05.2009г., предишна ал.4)** Поканата по ал.2 заедно с материалите за общото събрание по [чл. 224](http://pravo1.ciela.net/act.aspx?ID=1&IDNA=FF1C6002&IDSTR=0&FIND=_1387263) от ТЗ се изпраща на Комисията за финансов надзор в срока по ал. 4 и се публикува на интернет страницата на дружеството за времето от обявяването й съгласно ал.4 до приключването на общото събрание. Информацията по предходното изречение, публикувана на страницата на дружеството в интернет, трябва да е идентична по съдържание с информацията, предоставена на обществеността.

**/6/** **(нова ОСА от 25.05.2009г.)** Дружеството публикува по реда на ал.5 образците за гласуване чрез пълномощник или чрез коренспонденция, ако е приложимо. Ако образците не могат да бъдат публикувани по технически причини, дружеството е длъжно да посочи на интернет страницата си начина, по който образците могат да бъдат получени на хартиен носител, като в този случай при поискване от акционера дружеството изпраща образците чрез пощенска услуга за своя сметка.

**/7/** **(изм. ОСА от 25.05.2009г., предишна ал.5)** В случаите по чл. 223а от ТЗ акционерите представят на Комисията за финансов надзор и на дружеството най-късно на следващия работен ден след обявяването на въпросите в търговския регистър материалите по чл. 223а, ал. 4 от ТЗ. Дружеството е длъжно да актуализира поканата и да я публикува заедно с писмените материали при условията и по реда на чл. 100т, ал.1 и 3 от ЗППЦК незабавно, но не по-късно от края на работния ден, следващ деня на получаване на уведомлението за включването на въпросите в дневния ред.

**/8/ (изм. ОСА от 25.05.2009г., предишна ал.6)** Акционери, които притежават акции, представляващи поне 5 на сто от капитала на дружеството, могат след обявяване на поканата да включат и други въпроси в дневния ред на Общото събрание по реда и условията на чл [223а](http://pravo1.ciela.net/act.aspx?ID=1&IDNA=FF1C6002&IDSTR=0&FIND=_1387262) от ТЗ.

**/9/ (предишна ал.7)** Правото на глас се упражнява от лицата, вписани в регистрите на Централния депозитар като акционери 14 дни преди датата на общото събрание.

**/10/ (предишна ал.8)** Членовете на управителните и контролните органи и прокуристът на дружеството са длъжни да отговарят вярно, изчерпателно и по същество на въпроси на акционерите, задавани на общото събрание, относно икономическото и финансовото състояние и търговската дейност на дружеството, освен за обстоятелства, които представляват вътрешна информация. Акционерите могат да задават такива въпроси независимо дали те са свързани с дневния ред.

**/9/ - предишна (отм. ОСА от 25.05.2009г.)**

**/10/** **- предишна** **(отм. ОСА от 25.05.2009г.)**

**Право на сведения**

**Чл. 23** Писмените материали, свързани с дневния ред на Общото събрание се предоставят на разположение на акционерите най-късно до датата на обнародване на поканата за свикване на Общото събрание. При поискване те се предоставят на всеки акционер безплатно, като директорът за връзка с инвеститорите отговаря за изпращането им в законоустановения срок до всички акционери, поискали да се запознаят с тях. При провеждане на Общото събрание, акционерите могат да задават въпроси относно икономическото и финансово състояние и търговската дейност на дружеството, независимо дали са свързани с обявения дневен ред.

**Заседания на общото събрание**

**Чл. 24/1/** Заседанията на Общото събрание се ръководят от председател, избран измежду акционерите.

**/2/** Общото събрание избира секретар и преброител на гласовете, които не е задължително да бъдат акционери. Секретарят на събранието може да бъде избран и за преброител на гласовете.

**/3/** **(Изм. ОСА от 29.06.2021г.)** Лицата, упълномощени от акционери да ги представляват на Общото събрание, представят писмените си пълномощни, които следва да бъдат изрични и да имат минимално изискващото се по закон съдържание.

**/4/** За заседанието на Общото събрание се изготвя списък на присъстващите акционери или техните представители и броя на притежаваните или представлявани акции. Акционерите и представителите удостоверяват присъствието си с подпис и се легитимират. Списъкът се заверява от председателя и секретаря на Общото събрание.

**/5/** Присъствието на представител на заседанието е валидно и съответните лица се вписват в списъка на присъстващите акционери, доколкото са спазени изискванията на чл. 116 от ЗППЦК.

**Кворум**

**Чл. 25/1/** Общото събрание е редовно, ако е представен една втора от капитала.

**/2/ (изм. ОСА от 25.05.2009г.)** При липса на кворум се провежда ново заседание след не по-малко от 14 календарни дни, като същото е законно, независимо от представения на него капитал. Датата на новото заседание може да бъде посочена и в поканата за първото заседание. В дневния ред на новото заседание не могат да се включват точки по реда на чл. 223а от ТЗ.

**Мнозинство**

**Чл.26/1/** Гласуването в Общото събрание е лично. Гласуването по пълномощие се допуска при спазване на изискванията на чл. 116 от ЗППЦК, нормативните актове по прилагането му и този устав.

**/2/** Решенията на Общото събрание се приемат с обикновено мнозинство от представените на заседанието акции, освен ако в закона или устава е предвидено друго.

**/3/ (изм. ОСА от 5.07.2012г., изм. ОСА от 05.02.2016г.)** За решенията по чл. 20, т.2 се изисква мнозинство 2/3 от представения капитал, а за решенията по

т.1, т.3, т.4 и т.5 на чл.20 се изисква мнозинство 75% от представения капитал. Общото събрание на дружеството взема решение чл.20, т.11 (в случаите на придобиване или разпореждане с дълготрайни активи) с мнозинство 3/4 от представения капитал.

**/4/** При вземане на решение по чл. 114, ал. 1 от ЗППЦК заинтересуваните лица не могат да упражняват правото си на глас. Заинтересуваните членове на управителния орган не участват във вземането на решения по [чл. 114, ал. 2](http://pravo0.ciela.net/acttxt.aspx?id=0&idna=7F3CE600&idstr=0&type=ACT#IT_CHLEN_114_0#IT_CHLEN_114_0) от ЗППЦК. Сделките по чл. 114, ал. 1, т. 1 и ал. 2 от ЗППЦК, в които участват заинтересувани лица, могат да бъдат извършвани само по пазарна цена. Оценката се извършва от управителния орган, а в случаите по чл. 114, ал. 1, т. 1, буква "б" от ЗППЦК - от определени от него независими експерти с необходимата квалификация и опит.

**Решения**

**Чл.27 /1/** Общото събрание не може да приема решения, засягащи въпроси, които не са били оповестени съобразно разпоредбите на чл. 223 и чл. 223а ТЗ, освен когато всички акционери присъстват или са представени на събранието и никой от тях не възразява повдигнатите въпроси да бъдат обсъждани.

**/2/** Решенията на Общото събрание влизат в сила незабавно, освен ако действието им не бъде отложено или ако според закона те влизат в сила след вписване в Търговския регистър.

**Протокол**

**Чл.28 /1/** За заседанието на Общото събрание се води протокол в специална книга. Протоколът се води според изискванията на Търговския закон.

**/2/** Протоколът на Общото събрание се подписва от председателя и секретаря на събранието, и от преброителите на гласовете. Към протоколите се прилага списък на присъстващите, както и документите, свързани със свикването на Общото събрание.

**/3/** Протоколите и предложенията към тях се съхраняват най-малко пет години. При поискване те се представят на всеки акционер.

**/4/** Протоколната книга се води и съхранява от директора за връзки с инвеститорите.

**/5/ (изм. ОСА от 25.05.2009г.)** Дружеството е длъжно да изпрати на Комисията за финансов надзор протокола от заседанието на Общото събрание в срок 3 работни дни от провеждането на събранието.

**/6/** **(нова ОСА от 25.05.2009г.)** В срока по ал.5 дружеството публикува протокола от Общото събрание на своята интернет страница за период, не по-малък от една година.

**/7/ (нова ОСА от 25.05.2009г.)** Резултатите от гласуването в протокола от заседанието на общото събрание трябва да включват информация относно броя на акциите, по които са подадени действителни гласове, каква част от капитала представляват, общия брой на действително подадените гласове, броя на подадени гласове “за” и “против” и, ако е необходимо – броя на въздържалите се, за всяко от решенията по въпросите от дневния ред.

**Съвет на директорите**

**Чл.29 /1/** Дружество се управлява от Съвет на директорите в състав от 3 (три) до 9 (девет) души. Членове на Съвета на директорите могат да бъдат дееспособни физически или юридически лица.

**/2/** Съветът на директорите избира един или няколко изпълнителни членове от състава си. Отношенията между дружеството и изпълнителен член на съвета се уреждат с договор за възлагане на управлението, който се сключва в писмена форма от името на дружеството чрез председателя на съвета на директорите. Отношенията с останалите членове на съвета могат да се уредят с договор, който се сключва от името на дружеството чрез лице, оправомощено от общото събрание на акционерите.

**/3/** Не могат да бъдат избрани за членове на Съвета на директорите лица, които към момента на избора са осъдени с влязла в сила присъда за престъпления против собствеността, против стопанството или против финансовата, данъчната и осигурителната система, извършени в Република България, освен ако са реабилитирани. Членовете на управителните и контролните органи на дружеството трябва да отговарят и на изискванията по Търговския закон.

**/4/** След изтичане на мандата им членовете на Съвета на директорите продължават да изпълняват своите функции до избирането от Общото събрание на нов Съвет.

**/5/** Съставът на директорите може да бъде променен от Общото събрание по всяко време.

**/6/** Най-малко една трета от неговите членове трябва да бъдат независими лица.

**/7/** Независимият член на Съвет не може да бъде:

1. служител в дружеството;

2. акционер, който притежава пряко или чрез свързани лица най-малко 25 на сто от гласовете в Общото събрание или е свързано с дружеството лице;

3. лице, което е в трайни търговски отношения с дружеството;

4. член на управителен или контролен орган, прокурист или служител на търговско дружество или друго юридическо лице по т. 2 и 3;

5. свързано лице с друг член на управителен или контролен орган на дружеството.

**/8/** Юридическите лица се представляват в Съвета на директорите от техния законен представител или пълномощник с нотариално заверено пълномощно.

**/9/** Юридическите лица са солидарно и неограничено отговорни заедно с останалите членове на Съвета на директорите за задълженията, произтичащи от действията на техните представители.

**/10/** Съветът на директорите назначава на трудов договор директор за връзки с инвеститорите по чл. 116г от ЗППЦК. Директорът за връзки с инвеститорите се отчита за дейността си пред акционерите на годишното общо събрание.

**/11/**Членовете на управителните и контролните органи на дружеството, неговият прокурист и лицата, които пряко или непряко притежават най-малко 25 на сто от гласовете в общото събрание на дружеството или го контролират, са длъжни да декларират пред управителния орган на дружеството, както и пред комисията и регулирания пазар, където са допуснати до търговия акциите на дружеството, информация:

1. за юридическите лица, в които притежават пряко или непряко поне 25 на сто от гласовете в общото събрание или върху които имат контрол;

2. за юридическите лица, в чиито управителни или контролни органи участват, или чиито прокуристи са;

3. за известните им настоящи и бъдещи сделки, за които считат, че могат да бъдат признати за заинтересувани лица.

**Представителство**

**Чл.30 /1/ (изм. и доп. ОСА от 05.02.2016г.)** Дружеството се представлява от Изпълнителния директор и от Председателя на Съвета на директорите, само заедно.

**/2/ (изм. ОСА от 05.02.2016г.)** Имената на лицата, овластени да представляват дружеството, се вписват в търговския регистър. При вписването те представят съгласие с нотариално заверени подписи.

**Права и задължения на Съвета на директорите**

**Чл.31 /1/** Съветът на директорите може да вземе решения по дейността на дружеството, доколкото съгласно действащото законодателство и този устав, съответните решения не са от изключителната компетентност на Общото събрание.

**/2/** Съветът на директорите взема решения за:

1. Закриване или прехвърляне на предприятия или на значителни части от тях;

2. Структурни промени в дейността на дружеството;

3. Съществени организационни промени;

4.Дългосрочно сътрудничество от съществено значение за дружеството или прекратяване на такова сътрудничество;

5. За създаване на клонове и представителства на дружеството в страната и чужбина;

6. За придобиване и прекратяване на участия в други търговски дружества в страната и чужбина, както и граждански дружества или юридически лица с нестопанска цел;

7. За образуване на парични фондове и реда за набирането и разходването им;

8. За придобиване и отчуждаване на недвижими имоти и вещни права върху тях;

9. За приемане и предлагане годишния финансов отчет и баланса за одобряване на Общото събрание на акционерите.

10. Съветът на директорите приема правилата по чл. 115, ал.2, т.5 от ЗППЦК.

11. **(нова ОСА от 12.08.2009г., изм. и доп. ОСА от 22.12.2009г., изм. и доп. ОСА от 05.02.2016г., изм. и доп. ОСА от 24.06.2019г.)** Съветът на директорите може да увеличава капитала на дружеството до общ номинален размер от 36 000 000 лв. (тридесет и шест милиона лева) чрез издаване на нови акции при условията на ЗППЦК в срок до 5 години от датата на вземане на това решение от страна на Общото събрание на акционерите на дружеството.

В решението за увеличаване на капитала по предходното изречение Съветът на директорите определя: размера и целите на увеличението; броя и вида на новите акции, правата и привилегиите по тях; срока и условията за прехвърляне на правата по смисъла на § 1, т. 3 от ЗППЦК, издадени срещу съществуващите акции; условията и срока за записване на новите акции; размера на емисионната стойност и условията и срока за заплащането й; инвестиционния посредник, на който се възлага изготвянето на проспект за публично предлагане на акциите от увеличението на капитала и осъществяването на подписката; банката, в която да се открие набирателната сметка, по която да бъде внесена емисионната стойност на записаните акции от увеличението на капитала; централния ежедневник за публикуване на съобщението по чл. 92а от ЗППЦК относно публичното предлагане;

както и определя всички други параметри и обстоятелства, предвидени в нормативните актове и/или необходими за осъществяване на съответното увеличение на капитала.

**/3/** Всички решения на Съвета на директорите се вземат с обикновено мнозинство, с изключение на решенията по т.1,2,3,4 и 5 от предходната алинея, които се вземат с единодушие.

**/4/** Лицата, които управляват и представляват дружеството, без да бъдат изрично овластени за това от общото събрание, не могат да извършват сделки, в резултат на които:

1. дружеството придобива, прехвърля, получава или предоставя за ползване или като обезпечение под каквато и да е форма дълготрайни активи на обща стойност над:

а) една трета от по-ниската стойност на активите съгласно последния одитиран или последния изготвен счетоводен баланс на дружеството;

б) 2 на сто от по-ниската стойност на активите съгласно последния одитиран или последния изготвен счетоводен баланс на дружеството, когато в сделките участват заинтересувани лица;

2. възникват задължения за дружеството към едно лице или към свързани лица на обща стойност над стойността по т. 1, буква "а", а когато задълженията възникват към заинтересувани лица или в полза на заинтересувани лица - над стойността по т. 1, буква "б";

3. вземанията на дружеството към едно лице или към свързани лица надхвърлят стойността по т. 1, буква "а", а когато длъжници на дружеството са заинтересувани лица - над 10 на сто от стойността по т. 1, буква "б".

**/5/** Сделките на дружеството с участие на заинтересувани лица, извън посочените в ал. 4, подлежат на предварително одобрение от управителния орган.

**/6/** Заинтересувани лица са членовете на управителните и контролните органи на дружеството, неговият прокурист, както и лица, които пряко или непряко притежават най-малко 25 на сто от гласовете в общото събрание на дружеството или го контролират, когато те или свързани с тях лица:

1. са страна, неин представител или посредник по сделката, или в тяхна полза се извършват сделките или действията; или

2. притежават пряко или непряко поне 25 на сто от гласовете в общото събрание или контролират юридическо лице, което е страна, неин представител или посредник по сделката, или в чиято полза се извършват сделките или действията;

3. са членове на управителни или контролни органи или прокуристи на юридическо лице по т. 2.

**Чл. 32/1/** Членовете на Съвета на директорите имат еднакви права и задължения, независимо от вътрешното разпределение на функциите между членовете и разпоредбите, с които се предоставя право на управление на изпълнителните членове.

**/2/** Членовете на Съвета на директорите са длъжни:

1. да изпълняват задълженията си с грижата на добър търговец по начин, който обосновано считат, че е в интерес на всички акционери на дружеството и като ползват само информация, за която обосновано считат, че е достоверна и пълна;

2. да проявяват лоялност към дружеството като:

а) предпочитат интереса на дружеството пред своя собствен интерес;

б) избягват преки или косвени конфликти между своя интерес и интереса на дружеството, а ако такива конфликти възникнат – своевременно и пълно ги разкриват писмено пред съответния орган и не участват, както и не оказват влияние върху останалите членове на Съвета при вземането на решения в този случай;

в) не разпространяват непублична информация за дружеството и след като бъдат членове на съответните органи, до публичното оповестяване на съответните обстоятелства от дружеството.

**/3/** Разпоредбите на предходната алинея се прилагат и спрямо физическите лица, които представляват юридическите лица – членове на Съвета на директорите, както и спрямо прокуристите.

**/4/** Съветът на директорите се събира на редовни заседания най-малко два пъти месечно.

**/5/** Всеки член на Съвета може да поиска от председателя или от изпълнителен директор да свика заседание за обсъждане на отделни въпроси.

**Възнаграждения**

**Чл.33/1/** Възнагражденията и тантиемите на членовете на управителните и контролните органи на дружеството, както и срокът, за който са дължими, задължително се определят от общото събрание.

**Мандат на Съвета на директорите**

**Чл. 34/1/** Членовете на Съвета на директорите се избират от Общото събрание за срок от 5 (пет) години.

**/2/** Членовете на Съвета на директорите могат да бъдат преизбирани без ограничение.

**/3/** Освобождаването на член на Съвета на директорите става по реда и при наличието на предпоставките, предвидени в ТЗ и ЗППЦК.

**Кворум**

**Чл. 35 /1/**Съветът на директорите може да приема решения, ако присъстват най-малко ½ (една втора) от членовете му, лично или представлявани от друг член на Съвета. Никой присъстващ член не може да представлява повече от един отсъстващ.

**/2/** Съветът на директорите може да взема решения и неприсъствено, ако всички членове са заявили писмено съгласието си за решението.

**Протоколи**

**Чл. 36 /1/** За решенията на Съвета на директорите се съставят протоколи, които се подписват от всички членове, присъствали на заседанието и се водят и съхраняват от директора за връзка с инвеститорите.

**/2/** Протоколите от заседанията на Съвета на директорите представляват търговска тайна. Факти и обстоятелства от тях могат да бъдат публикувани, оповестявани или довеждани до знанието на трети лица единствено по решение на Съвета на директорите, освен в случаите, когато информацията се предоставя на орган на властта по законоустановения ред.

**Отговорност**

**Чл.37 /1/** Членовете на Съвета на директорите дават гаранция за своето управление в размер, определен от Общото събрание, но не по-малко от тримесечното им брутно възнаграждение, в седемдневен срок от избирането им. За внасянето, освобождаването и последиците от невнасяне на гаранцията се прилагат разпоредбите на чл. 116в, ал. 2-7 от ЗППЦК.

**/2/** Членовете на Съвета на директорите отговарят солидарно за вредите, които виновно са причинили на дружеството.

**Изпълнителен директор**

**Чл.38 /1/** Изпълнителният директор има право да извършва всички действия и сделки, които са свързани с дейността на дружеството. По отношение на сделките, за сключването на които, съгласно този устав е необходимо решение на Съвета на директорите, изпълнителния директор сключва същите след наличието на съответното решение на Съвета на директорите.

**/2/** Изпълнителният директор:

1. Организира изпълнението на решенията на Общото събрание на акционерите и на Съвета на директорите;
2. Организира дейността на дружеството, осъществява оперативното му ръковдство, осигурява стопанисването и опазването на неговото имущество;
3. Сключва и прекратява трудовите договори със служителите на дружеството;
4. Представлява дружеството и изпълнява функциите, които са му възложени от закона или от Съвета на директорите.

#### Одитен комитет (нов ОСА от 25.05.2009г.)

**Чл.38а (нов ОСА от 25.05.2009г.)**

**/1/** Дружеството създава одитен комитет, чийто функции, на основание чл. 40ж, ал.1 от Закона за независимия финансов одит, се изпълняват от Съвета на директорите.

**/2/** Заседанията на одитния комитет се ръководят от председател, който не е изпълнителен директор, и се избира от Общото събрание на акционерите.

**/3/** Одитният комитет изпълнява следните функции:

1. наблюдава процесите по финансово отчитане в предприятието, извършващо дейност от обществен интерес;

2. наблюдава ефективността на системите за вътрешен контрол в предприятието;

3. наблюдава ефективността на системите за управление на рисковете в предприятието;

4. наблюдава независимия финансов одит в предприятието;

5. извършва преглед на независимостта на регистрирания одитор на предприятието в съответствие с изискванията на закона и Етичния кодекс на професионалните счетоводители, включително наблюдава предоставянето на допълнителни услуги от регистрирания одитор на одитираното предприятие;

6. По препоръка на Одитния комитет Общото събрание избира регистриран одитор за извършване на финансов одит на годишния финансов отчет.

**РАЗДЕЛ IV**

**ГОДИШНО ПРИКЛЮЧВАНЕ. РАЗПРЕДЕЛЕНИЕ НА ПЕЧАЛБАТА**

**Документи по годишното приключване и проверка**

**Чл.39** До края на месец март Съветът на директорите съставя за изтеклата календарна година годишен финансов отчет и годишен доклад за дейността и ги представя на избраните от Общото събрание експерт-счетоводители.

**Съдържание на отчета за управленито**

**Чл.40** Годишният доклад за дейността включва достоверно изложение за развитието на дейността и състоянието на дружеството, както и друга информация съгласно чл. 33 от Закона за счетоводството и разпоредбите на ЗППЦК.

**Проверка на годишното приключване**

**Чл.41 /1/** При годишното приключване се проверява годишния финансов отчет от един или няколко проверители – регистрирани одитори за дейността на дружеството. Без тази проверка годишният финансов отчет не може да се приеме.

**/2/** Проверката има за цел да установи дали са спазени изискванията за годишното приключване по Закона за счетоводството и Устава на дружеството.

**Назначаване на проверители**

**Чл.42 /1/** Проверителите се определят от Общото събрание.

**/2/** Когато Общото събрание не е избрало проверители до изтичане на календарната година, по молба на Съвета на директорите, те се назначават от съда.

**Приемане на годишния финансов отчет**

**Чл.43 /1/** Съветът на директорите свиква редовно годишно общо събрание за приемане на годишния финансов отчет и за разпределение на печалбата на дружеството за предходната година.

**/2/** Съветът на директорите представя проверения и приет годишен финансов отчет в Комисията за финансов надзор и в търговския регистър на съответния съд.

**/3**/ Дружеството е длъжно да разкрива публично годишния финансов отчет за дейността си в срок до 90 дни от завършването на финансовата година.

**Фонд „Резервен”**

**Чл.44 /1/** Дружеството образува фонд "Резервен".

**/2**/ Източници на фонд "Резервен" са:

1. Най-малко 1/10 от печалбата, която се отделя, докато средствата във фонда достигнат 1/10 или по-голяма част от капитала, определена от Общото събрание;

2. Средствата, получени над номиналната стойност на акциите при издаването им;

3. Други източници, предвидени по решение на Общото събрание.

**Чл.45** Средствата от фонд "Резервен" могат да се използват само за:

1. покриване на годишната загуба;

2. покриване на загуби от предходната година.

**Книги на дружеството**

**Чл.46** На заседанията на Общото събрание на акционерите и Съвета на директорите се води протокол, в който се отразяват станалите разисквания, направените предложения, заявления и възражния и взетите решения. Протоколите се удостоверяват с подписите на председателя на съответния орган и на секретаря /протоколиста/ и се подвързват в специални книги. Книгите се водят от председателя на съответния орган. Акционерите и членовете на Съвета на директорите могат да се запознават със съдържанието на протоколните книги и да получават преписки или извлечения от протоколите.

**РАЗДЕЛ V**

**ПРЕКРАТЯВАНЕ, ЛИКВИДАЦИЯ И ПРЕОБРАЗУВАНЕ**

**Прекратяване и ликвидация**

**Чл.47 /1/** Дружеството се прекратява:

1. по решение на Общото събрание на акционерите;
2. при обявяването му в несъстоятелност;
3. с решение на съда в предвидените от закона случаи
4. когато капиталът му спадне под законно установения минимум в продължение на една година.

**/2/** След прекратяването дружеството се ликвидира по реда, установен в действащото законодателство.Всяка акция дава право на ликвидационен дял, съразмерно с номиналната стойност на акцията.

**Преобразуване**

**Чл.48** Дружеството се преобразува при спазване изискванията на Глава 8, Раздел 2 от ЗППЦК.

**РАЗДЕЛ VI**

**ЗАКЛЮЧИТЕЛНИ РАЗПОРЕДБИ**

**Чл.49** За неуредените в този Устав случаи се прилага действащото законодателство на Република България.

Този устав е приет на Общото събрание на акционерите на Дружеството, проведено на 13.03.2008 година, изменен и допълнен с решение на Общото събрание на акционерите от 25.05.2009г., изменен и допълнен от Общото събрание на акционерите от 12.08.2009г., изменен и допълнен от Общото събрание на акционерите от 22.12.2009г.,изменен и допълнен с решение на Общо събрание на акционерите от 14.03.2011г., изменен и допълнен с решение на Общо събрание на акционерите от 29.07.2011г., изменен и допълнен с решение на Общо събрание на акционерите от 5.07.2012г., изменен и допълнен с решение на Общо събрание на акционерите от 05.02.2016г, изменен и допълнен от Общо събрание на акционерите от 24.06.2019г., изменен и допълнен от Общо събрание на акционерите от 29.06.2021г., изменен и допълнен от Общо събрание на акционерите от 02.06.2022г., изменен и допълнен от Общо събрание на акционерите от 16.12.2024г.

*За верността на настоящия Устав:*

1. *………………………….*

*/"НОВИ ЕНЕРГИЙНИ ИЗТОЧНИЦИ" АД – чрез Емил Лазаров Петков – Председател на Съвета на директорите/*

1. *…………………………..*

*/Христо Руменов Симеонов – изпълнителен член на Съвета на директорите /*